மின்சாரம் கண்டுபிடிக்கப்பட்ட காலத்தில் அதன் பயன்பாடு அடுத்த தளத்துக்கு நகராமல் இருந்தது. அது ஒரு இடத்தில் இருந்து இன்னொரு இடத்துக்கு எடுத்துச்செல்ல முடியாததாக இருந்தது. உங்கள் வீட்டில் இருக்கும் எல்லா உபகரணங்களுக்கும் சுவற்றில் இருந்து மின்சார இணைப்பு கொடுக்கப்பட வேண்டும் என்றால், வீட்டின் சுவர் முழுக்க ப்ளக் பாயிண்டுகள்தான் இருக்க வேண்டும். இந்த நிலையில், மின்சாரப் பயன்பாட்டை அடுத்த தளத்துக்கு விரிவுபடுத்தியது மின்கலங்கள்தான் (battery). அவை மின் ஆற்றலை வேதிப்பொருள்களாகக் தேக்கிக்கொண்டு வேதி வினை மூலம் மின்னாற்றலை வெளிவிடுகின்றன. அவைதாம் மின்சார மற்றும் மின்னணுக் கருவிகளை அளவில் சிறியதாகவும், தேவைப்படும் இடத்துக்கு எடுத்துச்செல்லும் வகையிலும் அமைத்தன.